
–	so zreteľom na svoje uznesenie z 8. februára 2024 s názvom Russiagate: obvinenia z ruského zasahovania do demokratických procesov Európskej únie[footnoteRef:1], [1:  	Prijaté texty, P9_TA(2024)0079.] 

–	so zreteľom na uznesenie Európskeho parlamentu z 13. júla 2023 o odporúčaniach na reformu pravidiel Európskeho parlamentu týkajúcich sa transparentnosti, integrity, vyvodzovania zodpovednosti a boja proti korupcii[footnoteRef:2], [2:  	Prijaté texty, P9_TA(2023)0292.] 

–	so zreteľom na svoje uznesenie z 1. júna 2023 o zahraničnom zasahovaní do všetkých demokratických procesov v Európskej únii vrátane dezinformácií[footnoteRef:3], [3:  	Ú. v. EÚ C, C/2023/1226, 21.12.2023, ELI: http://data.europa.eu/eli/C/2023/1226/oj.] 

–	so zreteľom na svoje uznesenie z 9. marca 2022 o zahraničnom zasahovaní do všetkých demokratických procesov v Európskej únii vrátane dezinformácií[footnoteRef:4], [4:  	Ú. v. EÚ C 347, 9.9.2022, s. 61.] 

–	so zreteľom na svoje predchádzajúce uznesenia o vzťahoch medzi EÚ a Ruskom, najmä na svoje uznesenie z 23. novembra 2022 o uznaní Ruskej federácie ako štátu podporujúceho terorizmus[footnoteRef:5], [5:  	Ú. v. EÚ C 167, 11.5.2023, s. 18.] 

–	so zreteľom na správu Európskej služby pre vonkajšiu činnosť (ESVČ) z 23. januára 2024 s názvom Druhá správa ESVČ o hrozbách zahraničnej manipulácie s informáciami a zahraničného zasahovania – rámec pre sieťovú obranu, 
–	so zreteľom na oznámenie Komisie z 12. decembra 2023 o obrane demokracie (COM(2023)0630) a na návrhy balíka na obranu demokracie, ktoré sú v ňom uvedené,
–	so zreteľom na závery Európskej rady zo 17. apríla 2024,
–	so zreteľom na svoje uznesenie z 1. marca 2022 o ruskej agresii voči Ukrajine[footnoteRef:6], [6:  	Ú. v. EÚ C 125, 18.3.2022, s. 2.] 

–	so zreteľom na svoj rokovací poriadok a kódex správania poslancov Európskeho parlamentu,
–	so zreteľom na článok 132 ods. 2 a ods. 4 rokovacieho poriadku,
A.	keďže sú hlásené čoraz častejšie pokusy štátnych a neštátnych subjektov z tretích krajín priamo alebo nepriamo zasahovať do demokratického rozhodovania a volebných procesov v Únii a jej členských štátoch; keďže existujú jasné dôkazy o takýchto pokusoch Ruska zasahovať do volebných procesov a tvorby politík na celom svete, a najmä proti EÚ a jej členským štátom, prostredníctvom širokej škály rôznych hybridných vojnových metód zakotvených v širšej stratégii na oslabenie riadneho fungovania európskych demokratických procesov a legislatívnych postupov; keďže tieto metódy zahŕňajú okrem iného kybernetické útoky vrátane útokov na Európsky parlament, získavanie elít z radov európskych činiteľov s rozhodovacou právomocou, zasahovanie do volieb, a to aj financovaním hnutí a lobistov;
B.	keďže z nových štúdií a správ vyplýva, že v posledných mesiacoch známe dezinformačné siete zintenzívnili svoje operácie zamerané na šírenie prokremeľských naratívov v sociálnych médiách, najmä na platformách ako X (predtým Twitter) a TikTok; keďže existujú dôkazy o tom, že ruské siete vplyvu používali umelú inteligenciu a boty v sociálnych médiách a rozsiahle uverejňovanie politických reklamných oznámení zakúpených prostredníctvom falošných účtov; keďže na presadzovanie ich záujmov v politickom programe sa využívali aj tradičné médiá; keďže táto hybridná vojna bola predzvesťou protiprávnej útočnej vojny Ruska proti Ukrajine a naďalej ju podporuje; keďže toto zahraničné zasahovanie je formou vonkajšieho tlaku, ktorý môže reálne ohroziť výkon zvrchovanosti EÚ a členských štátov;
C.	keďže Rusko systematicky udržiava kontakty s krajne pravicovými a krajne ľavicovými stranami a ďalšími osobnosťami a hnutiami, aby získalo podporu inštitucionálnych aktérov v rámci Únie s cieľom legitimizovať svoje nezákonné a trestné činy; keďže analýza vzorcov hlasovania a prejavov v Európskom parlamente ukázala, že tieto strany boli Rusku najviac naklonené, vrátane takých extrémnych výziev, aké v januári 2024 verejne predniesol poslanec Európskeho parlamentu Miroslav Radačovský – ktorého tiež platili ruské zdroje za pozorovanie parlamentných volieb v Rusku v roku 2021 –, keď vyzval na zničenie Európy; keďže maďarská strana Fidesz šíri prokremeľské myšlienky a propagandu;
D.	keďže v rámci hlavných politických strán existujú aj Russlandversteher, politici, ktorí „chápu Rusko“; keďže niekoľko verejných činiteľov z členských štátov EÚ vrátane bývalých predsedov vlád a členov kabinetu, okrem iných najmä Gerhard Schröder, zastáva dobre platené pozície v energetických spoločnostiach kontrolovaných Kremľom; keďže aj po komplexnej agresii Ruska voči Ukrajine sa niektorí z nich rozhodli neodstúpiť a naďalej dostávajú krvavé peniaze Kremľa za tichej spoluúčasti svojich politických strán; keďže naďalej využívajú svoj proruský vplyv na domácej aj na európskej politickej scéne;
E.	keďže Rusko pod vedením prezidenta Putina považuje demokraciu, ľudské práva a európsky spôsob života za hrozbu pre svoju diktátorskú vládu, a preto už roky uplatňuje stratégiu systematického úsilia o oslabenie a v konečnom dôsledku zničenie demokracií v EÚ i v kandidátskych krajinách, ako sú Ukrajina, Gruzínsko, Moldavsko, krajiny Západného Balkánu a iné susedné krajiny, ako je Arménsko;
F.	keďže podľa správ z médií potvrdených poľskými, českými a belgickými bezpečnostnými službami, ako aj predsedami vlád Belgicka a Česka niektorí poslanci Európskeho parlamentu a kandidáti v nadchádzajúcich európskych voľbách prijali platby od ruskej vlády alebo jej zástupcov za šírenie propagandy a dezinformácií a za ovplyvňovanie volieb do Európskeho parlamentu v rôznych európskych krajinách;
G.	keďže 27. marca 2024 české ministerstvo zahraničných vecí po odhalení proruskej siete, ktorá sa prostredníctvom spravodajského webového sídla Voice of Europe so sídlom v Prahe pokúša vykonávať operácie ovplyvňovania s dôsledkami pre Česko a EÚ, oznámilo, že uvalilo sankcie na ukrajinského oligarchu Viktora Medvedčuka, spojenca ruského prezidenta Vladimira Putina, za operáciu ruského ovplyvňovania uskutočňovanú z českého územia prostredníctvom tohto spravodajského webového sídla, ako aj na sprostredkovateľa Arťoma Marchevského za jeho činnosti vykonávané s cieľom oslabiť európsku podporu Ukrajiny a ovplyvniť voľby do Európskeho parlamentu v roku 2024 vykresľovaním EÚ ako agresívneho aktéra a Ukrajiny ako nenapraviteľne skorumpovanej krajiny; keďže krátko po tomto odhalení orgány odpojili webové sídlo od internetu, ale 11. apríla 2024 bolo opäť online, a to prevádzkované z webového sídla, ktorému hosting zabezpečili cloudové služby a poskytovateľ webových služieb so sídlom v Kazachstane;
H.	keďže 28. marca 2024 belgický premiér Alexander De Croo počas rozpravy v belgickom parlamente uviedol, že na základe vyšetrovaní vedených belgickými spravodajskými službami v spolupráci s českými partnermi je zrejmé, že Rusko kontaktovalo poslancov Európskeho parlamentu a niektorým z nich platilo za šírenie ruskej propagandy; keďže 12. apríla 2024 predseda vlády Alexander De Croo ďalej oznámil začatie trestného stíhania a požiadal o naliehavé stretnutie Agentúry Európskej únie pre justičnú spoluprácu v trestných veciach (Eurojust) a vyzval na rozšírenie mandátu Európskeho úradu pre boj proti podvodom a Európskej prokuratúry;
I.	keďže 28. marca 2024 poľská agentúra pre vnútornú bezpečnosť oznámila, že v rámci vyšetrovania v spolupráci s inými európskymi bezpečnostnými službami vykonala domové prehliadky v súvislosti s údajnou ruskou špionážou spojenou s webovým sídlom Voice of Europe, čo viedlo k zaisteniu veľkých súm hotovosti a k obvineniam proti poľskému občanovi podozrivému z ruskej špionáže; keďže podľa agentúry pre vnútornú bezpečnosť sa táto osoba pravdepodobne pohybovala v poľských parlamentných kruhoch a parlamentných kruhoch EÚ, pričom vykonávala úlohy, ktoré zadali a financovali partneri ruskej spravodajskej služby;
J.	keďže 29. marca 2024 rakúske orgány zatkli bývalého rakúskeho spravodajského dôstojníka na základe viacerých obvinení vrátane údajného poskytovania údajov z mobilných telefónov bývalých vysokopostavených rakúskych úradníkov ruskej spravodajskej službe, účasti na plánovaní vlámania do bytu významného novinára a vypracovania návrhov na zlepšenie situácie po vražde v Nemecku, ktorú nariadilo Rusko; keďže zatknutý bývalý rakúsky spravodajský dôstojník bol v úzkom kontakte s krajne pravicovými politikmi zo Strany slobody Rakúska (FPÖ) v rakúskom parlamente a vláde;
K.	keďže 16. apríla 2024 sa v médiách objavili správy o tom, že Federálny vyšetrovací úrad USA (FBI) v decembri minulého roka v New Yorku vypočul nemeckého poslanca Európskeho parlamentu Maximiliana Kraha, hlavného kandidáta Alternatívy pre Nemecko (AfD) vo voľbách do Európskeho parlamentu a člena parlamentného Výboru pre medzinárodný obchod a Podvýboru pre bezpečnosť a obranu, pre podozrenie, že dostáva peniaze od kremeľských agentov; keďže 23. apríla 2024 sa v tlačových správach uvádzalo, že asistent poslanca Európskeho parlamentu Maximiliana Kraha bol zatknutý pre podozrenie zo špionáže pre Čínu, čo poukazuje na vzorec spolupráce so škodlivými zahraničnými aktérmi, ktorí sa snažia oslabiť európske demokratické hodnoty a procesy; 
L.	keďže 18. apríla 2024 nemecké orgány zatkli dvoch podozrivých sabotérov v nemeckej spolkovej krajine Bavorsko, ktorí údajne špehovali vojenské zariadenia ako možné ciele bombových alebo podpaľačských útokov v mene ruskej spravodajskej služby, ktorých cieľom bolo údajne oslabenie nemeckej podpory Ukrajiny vo vojne proti Rusku; keďže z týchto zatknutí vyplýva, že ruské tajné služby zjavne rozšírili pole pôsobnosti, ktoré okrem dezinformačných kampaní a kybernetických útokov zahŕňa aj útoky na vojenské zariadenia;
M.	keďže české médiá tvrdia, že české tajné služby majú zvukové záznamy potvrdzujúce platbu peňazí ruského pôvodu Petrovi Bystronovi, kandidátovi vo voľbách do Európskeho parlamentu, poslancovi nemeckého Spolkového snemu a referentovi pre zahraničnú politiku v strane (AfD); keďže podľa nemeckého magazínu Der Spiegel boli peniaze odovzdané buď v hotovosti na tajných stretnutiach v Prahe, alebo prostredníctvom kryptomeny; keďže renomované nemecké médiá tiež nedávno odhalili, že zamestnanec poslanca AfD v nemeckom Spolkovom sneme bol identifikovaný ako kontaktná osoba pre Federálnu bezpečnostnú službu Ruskej federácie (FSB); keďže podľa správ médií bola tá istá osoba dvakrát kontrolovaná nemeckými orgánmi, keď z Ruska pricestovala do Nemecka a prepravovala peňažnú hotovosť vo výške 9 000 EUR;
N.	keďže 12. februára 2024 uverejnila francúzska vládna agentúra VIGINUM zodpovedná za zisťovanie zahraničného digitálneho zasahovania správu, v ktorej podrobne opisuje rozsiahlu ruskú dezinformačnú kampaň pod názvom Portal Kombat pozostávajúcu zo 193 webových stránok, ktorých úlohou je šíriť proruské naratívy medzi rusky hovoriacim a európskym obyvateľstvom v celej Európe a v Spojených štátoch; keďže koncom roka 2023 francúzske orgány uviedli, že vyobrazenia Dávidovej hviezdy, ktoré sa objavili na niekoľkých miestach v Paríži, boli súčasťou destabilizačnej operácie spojenej s proruským podnikateľom z Moldavska;
O.	keďže podľa mediálnych analýz od augusta 2023 sa 16 krajne pravicových poslancov Európskeho parlamentu z Nemecka, Francúzska, Holandska, Talianska, Slovenska, Estónska, Španielska, Chorvátska, Dánska a Belgicka zúčastnilo na diskusiách a rozhovoroch organizovaných webovým sídlom Voice of Europe; keďže veľká väčšina týchto politikov má tendenciu normalizovať prejavy nenávisti a neznášanlivosti na základe rasy, národnostného pôvodu alebo sexuálnej orientácie a prezentovať víziu Ruska ako pravého držiteľa tradičných rodinných hodnôt; keďže verejné prejavy týchto politikov vedú k nebezpečnému rozdeleniu spoločnosti ako celku a predstavujú hrozbu pre demokraciu;
P.	keďže investigatívni žurnalisti zverejnili utajovaný dodatok k oficiálnej „koncepcii zahraničnej politiky Ruskej federácie“, v ktorom ruské ministerstvo zahraničných vecí vyzýva na „ofenzívnu informačnú kampaň“ a ďalšie opatrenia, a to aj vo „vojensko-politickej, hospodárskej, obchodnej a informačno-psychologickej sfére“, proti „koalícii nepriateľských krajín“, ktorú vedú USA, pričom poznamenáva, že „je dôležité vytvoriť mechanizmus odhaľovania zraniteľných miest vo vonkajších a vnútorných politikách týchto krajín s cieľom podniknúť praktické kroky na oslabenie oponentov Ruska“ a že výsledok ruskej vojny na Ukrajine „do veľkej miery určí obrysy budúceho svetového poriadku“;
Q.	keďže sa v nedávnej štúdii Komisie[footnoteRef:7] zistilo, že online platformy umožnili Kremľu v prvom roku ruskej vojny proti Ukrajine „viesť rozsiahlu dezinformačnú kampaň zameranú proti Európskej únii a jej spojencom, ktorá mala dosah najmenej na 165 miliónov ľudí a zaznamenala minimálne 16 miliárd zobrazení“; keďže ruské financovanie politických činností a politikov v Európskej únii takisto prispieva k zvýšeniu dosahu prokremeľskej propagandy, čo prispieva k neúmerne negatívnemu vplyvu na občiansku diskusiu na internete;  [7:  	Európska komisia, Generálne riaditeľstvo pre komunikačné siete, obsah a technológie, Akt o digitálnych službách: –  uplatňovanie rámca riadenia rizík na ruské dezinformačné kampane, Úrad pre vydávanie publikácií Európskej únie, 2023, https://data.europa.eu/doi/10.2759/764631. ] 

R.	keďže cieľom Ruska je budovaním kontaktov a vzťahov vytvárať politický a hospodársky vplyv na destabilizáciu demokracie v Európskej únii; keďže správy z tlače poukazujú na kontakty medzi niektorými separatistami v Katalánsku, ktoré siahajú až tak ďaleko, že v predvečer nezákonného referenda Katalánska sa v Barcelone v októbri 2017 uskutočnilo stretnutie medzi bývalým ruským diplomatom Nikolajom Sadovnikovom a vtedajším separatistickým vodcom a bývalým prezidentom Katalánska Carlesom Puigdemontom, ktorý je v súčasnosti poslancom Európskeho parlamentu ; keďže niektorí poslanci Európskeho parlamentu a poslanci národných a regionálnych parlamentov neustále vyjadrujú názory, ktoré možno považovať za proruské, napríklad tým, že pripisujú začiatok konfliktu Ukrajine, zúčastnili sa ako neoficiálni volební pozorovatelia na Kryme a vyjadrujú želanie, aby bola Ukrajina vo vojne porazená, odmietajú možnosť pristúpenia Ukrajiny k EÚ, namietajú proti ďalším dodávkam zbraní Ukrajine a navrhujú, aby vláda v Kyjeve urobila územné ústupky; keďže v marci bola delegácia poslancov bavorského regionálneho parlamentu za stranu AfD pozvaná, aby pozorovala tzv. prezidentské voľby v Rusku a následne vo verejných vyhláseniach vyhodnotila voľby ako otvorené, demokratické a slobodné;
S.	keďže Kremeľ tiež sponzoroval a podporoval viaceré krajne pravicové strany v Európe, a to aj tým, že v roku 2013 poskytol strane Marine Le Penovej úver vo výške 9,4 milióna EUR; keďže odvtedy Marine Le Pen a členovia jej strany ešte viac posilnili svoj prokremeľský postoj účasťou na politických podujatiach v Rusku vrátane účasti na fingovaných pozorovateľských misiách počas regionálnych alebo celoštátnych volieb; 
T.	keďže viaceré vyšetrovania odhalili, že v dôsledku ruského zasahovania sa porušovali a obchádzali volebné pravidlá, najmä platné ustanovenia o transparentnosti financovania volebnej kampane, keďže sa objavili tvrdenia o skrytom financovaní zo zdrojov mimo EÚ, najmä z Ruska;
U.	keďže existujú dôveryhodné dôkazy o tom, že v roku 2020 požiadal Peter Pellegrini, vtedajší slovenský premiér, o pomoc maďarského predsedu vlády Viktora Orbána s cieľom získať podporu od Kremľa pred parlamentnými voľbami na Slovensku v roku 2020; keďže výsledkom bola návšteva premiéra Pellegriniho v Rusku vo februári 2020, a to tri dni pred voľbami; keďže parlamentné voľby v roku 2023 boli terčom ďalšieho ruského zasahovania a dezinformačných kampaní; keďže Peter Pellegrini bol teraz zvolený za prezidenta Slovenska a v júni 2024 sa ujme funkcie;
V.	keďže v nadväznosti na správy o lotyšskej poslankyni Európskeho parlamentu , ktorá poskytovala rozsiahlu podporu ruským spravodajským službám, Európsky parlament vykonal vlastné administratívne preskúmanie, ktoré viedlo k tomu, že predsedníčka Metsola uložila poslankyni Európskeho parlamentu sankcie vrátane pokuty predstavujúcej päť dní denného príspevku vo výške 1 750 EUR a vrátane zákazu vykonávania určitých funkcií zastupujúcich Európsky parlament do konca tohto volebného obdobia v júli;
W.	keďže Osobitný výbor Európskeho parlamentu pre zahraničné zasahovanie do všetkých demokratických procesov v Európskej únii vrátane dezinformácií (INGE a ING2) odhalil podrobnosti úsilia a operácií pod vedením Ruska zameraných na infiltráciu, ovplyvňovanie a zasahovanie do európskych demokracií a európskych inštitúcií;
X.	keďže niektoré politické skupiny sa neúspešne pokúšali znemožniť posledné predĺženie mandátu ING2 na riešenie všetkých foriem korupcie a zahraničného zasahovania v Európskom parlamente, pričom namiesto toho sa zasadzovali za vyšetrovací výbor zameraný len na Katargate;
Y.	keďže hoci sú poslanci Európskeho parlamentu pravidelne terčom špionážneho softvéru, ako vyplýva z nedávnych odhalení o útokoch na dvoch poslancov Európskeho parlamentu a jedného zamestnanca Podvýboru Európskeho parlamentu pre bezpečnosť a obranu, dochádza pred voľbami do Európskeho parlamentu k prudkému nárastu kybernetických útokov a zahraničného zasahovania zameraného na prácu Európskeho parlamentu;
Z.	keďže po odhaleniach Katargate Európsky parlament v septembri 2023 aktualizoval a výrazne sprísnil svoj rámec vnútornej integrity, okrem iného prostredníctvom hĺbkovej revízie rokovacieho poriadku, kódexu správania poslancov Európskeho parlamentu a príslušných rozhodnutí Predsedníctva; keďže v revidovanom kódexe správania sa stanovuje, že každému zvolenému poslancovi Európskeho parlamentu , o ktorom sa zistí, že porušuje pravidlá transparentnosti, môže predseda Európskeho parlamentu uložiť sankciu; 
AA.	keďže je mimoriadne dôležité bojovať proti šíreniu dezinformácií a zahraničnému zasahovaniu do európskej demokracie a prijať ďalšie opatrenia na ochranu práva európskych občanov na presné a dôveryhodné spravodajské zdroje, ako aj na ochranu európskeho informačného prostredia pred manipuláciou zo strany autoritárskych režimov; keďže organizácia Reportéri bez hraníc nedávno predložila 12 návrhov na novú dohodu o práve na informácie;
AB.	keďže Európska rada na svojom zasadnutí 17. apríla 2024 uviedla: „V súvislosti s nadchádzajúcimi voľbami do Európskeho parlamentu Európska rada zdôrazňuje odhodlanie Únie a jej členských štátov pozorne monitorovať a obmedzovať všetky riziká vyplývajúce z dezinformácií, ktoré vznikajú aj pomocou umelej inteligencie, ako aj z manipulácie s informáciami a zo zasahovania do volebných procesov zo zahraničia. Európska rada vyzýva inštitúcie EÚ a vnútroštátne orgány, aby v týchto záležitostiach spolupracovali.“;
AC.	keďže poslanci Európskeho parlamentu vyzvali predsedníčku Metsolovú, aby požiadala o urýchlené vyšetrenie ruských pokusov o zasahovanie pred nadchádzajúcimi voľbami do Európskeho parlamentu; keďže doteraz nedostali žiadnu odpoveď;
1.	je zdesený uveriteľnými obvineniami, že poslanci Európskeho parlamentu boli platení za šírenie ruskej propagandy, ako aj za podporu snáh Ruska systematicky vytvárať sieť závislostí prostredníctvom európskych politických strán, ktoré potom pôsobia ako šíritelia kremeľskej propagandy; 
2.	vyjadruje rozhorčenie nad vystúpeniami poslancov Európskeho parlamentu na proruskej mediálnej platforme Voice of Europe, zatiaľ čo Rusko vedie svoju nezákonnú útočnú vojnu proti Ukrajine. Zdôrazňuje, že väčšina názorov poslancov Európskeho parlamentu na platforme Voice of Europe neodrážajú postoj veľkej väčšiny poslancov Európskeho parlamentu , ktorí v prevažnej väčšine odsudzujú nezákonnú inváziu Ruska na Ukrajinu, jeho používanie taktiky hybridnej vojny proti európskej demokracii a ďalšie agresívne a protidemokratické politické rozhodnutia v posledných rokoch;
3.	dôrazne odsudzuje všetky pokusy, najmä Ruskej federácie o oslabenie fungovania európskych demokratických procesov a zdôrazňuje, že voči tejto taktike treba prijať dôsledné opatrenia; vyzýva politické vedenie EÚ a jej členských štátov, aby sa týmito snahami Ruska konečne zaoberali s potrebnou naliehavosťou a odhodlaním; opakuje svoju výzvu členským štátom, aby ďalej rozvíjali a doladili balíky sankcií prijatých proti Ruskej federácii tak, aby účinnejšie obmedzovali jej schopnosť viesť agresívnu vojnu a odstránili medzery v presadzovaní v súčasnosti platných reštriktívnych opatrení; opakuje svoju výzvu na zavedenie sankčného režimu proti páchateľom zapojeným do škodlivej zahraničnej manipulácie s informáciami a škodlivého zahraničného zasahovania;
4.	je zhrozený nedávnymi vierohodnými správami, že Petr Bystroň, popredný člen AfD (skupina ID) a poslanec nemeckého Bundestagu, prijal platby až do výšky 25 000 EUR na šírenie proruskej propagandy;
5.	okrem toho vyjadruje znepokojenie nad nedávnym výsluchom poslanca Európskeho parlamentu za stranu AfD Maximiliana Kraha zo strany FBI a vyzýva AfD, aby bezodkladne zverejnila svoje finančné väzby s Kremľom, ako aj účel a presnú sumu všetkých platieb pochádzajúcich zo zdrojov spojených s Kremľom; ďalej vyjadruje hlboké znepokojenie nad zatknutím asistenta poslanca Európskeho parlamentu Kraha 23. apríla 2024 po závažných obvineniach zo špionáže pre Čínu;
6.	je mimoriadne znepokojený nedávnymi správami zo 17. apríla 2024 o dvoch údajných ruských špiónoch s dvojitou nemecko-ruskou štátnou príslušnosťou, ktorých zatkli v Bavorsku po obvinení z vyhľadávania cieľov potenciálnych útokov a sabotážnych operácií vrátane útokov na vojenské zariadenia; opakuje svoje veľké znepokojenie nad rozsahom ruských špionážnych činností v Nemecku a iných krajinách, ako je Poľsko, kde boli podobné aktivity odhalené v marci 2023, a opätovne dôrazne vyzýva na rozhodnú reakciu na hrozbu, ktorú predstavujú ruskí agenti pôsobiaci v Nemecku a inde;
7.	dôrazne odsudzuje praktiky Ruska spočívajúce v zneužívaní nelegálnych imigrantov na destabilizáciu susedných členských štátov, najmä Poľska, Litvy, Lotyšska a Fínska, tým, že ich núti prejsť na územie EÚ;
8.	je rovnako znepokojený tým, že 22. apríla 2024 boli zadržaní traja Nemci pre podozrenie zo spolupráce s čínskym ministerstvom štátnej bezpečnosti zameranej na odovzdanie technológie, ktorá by sa mohla použiť na vojenské účely; opakuje svoje predchádzajúce výzvy členským štátom, aby účinnejšie bojovali proti všetkým prvkom špionáže v EÚ, čo musí zahŕňať aj lepšiu ochranu kritickej infraštruktúry a otvorenú a jasnú konfrontáciu štátov, ktoré špionáž vykonávajú; zdôrazňuje, že tieto špionážne odhalenia sú pravdepodobne len špičkou ľadovca a predstavujú vážnu hrozbu pre našu bezpečnosť a demokraciu;
9.	dôrazne odsudzuje alarmujúcu odhalenie, ktoré vo februári priniesli renomované nemecké médiá, že zamestnanec spojený so stranou AfD a s členom nemeckého Spolkového snemu bol identifikovaný ako kontaktná osoba ruskej FSB, čo vyvoláva vážne obavy v súvislosti s možným zahraničným vplyvom v nemeckom politickom prostredí; okrem toho dôrazne odsudzuje skutočnosť, že nemecké orgány u tejto osoby opakovane našli peňažnú hotovosť vo výške 9 000 EUR pri vstupe do Nemecka z Ruska;
10.	vyzýva EÚ a členské štáty, aby uplatnili podobné sankcie ako tie, ktoré prijala česká vláda voči platforme Voice of Europe, ako aj Viktorovi Medvedčukovi a Arťomovi Marchevskému; vyjadruje poľutovanie nad tým, že platforme Voice of Europe sa 11. apríla 2024 podarilo obnoviť svoju činnosť z Kazachstanu; vyzýva členské štáty, aby zabezpečili, že platforma Voice of Europe nebude prístupná v celej Európskej únii; okrem toho konštatuje, že platnosť preukazov oprávňujúcich na vstup do priestorov Európskeho parlamentu Voice of Europe bola pozastavené;
11.	zaväzuje sa poskytovať plnú podporu a spoluprácu vnútroštátnym orgánom pri ich vyšetrovaní správania dotknutej poslankyne Európskeho parlamentu ; víta začatie vyšetrovania prípadov podozrenia zo zasahovania Ruska do európskych volieb belgickými orgánmi a vyzýva príslušné členské štáty, aby určili, či možno podľa ich príslušného trestného práva zúčastnených poslancov Európskeho parlamentu trestne stíhať; vyzýva na posilnenie justičnej spolupráce a spolupráce v oblasti presadzovania práva s medzinárodnými partnermi, a tak uľahčiť odhaľovanie, vyšetrovanie a stíhanie nadnárodnej trestnej činnosti a sietí škodlivých zahraničných aktérov podporujúcich korupčné praktiky zamerané na zasahovanie do európskych volieb a oslabovanie demokracie v EÚ; zaväzuje sa poskytovať v tejto súvislosti plnú podporu a spoluprácu; vyzýva príslušné orgány Európskeho parlamentu, aby vyvinuli maximálne úsilie na zabezpečenie včasného rozhodnutia o žiadosti na zbavenie imunity poslancov Európskeho parlamentu vždy, keď dostanú takúto žiadosť od príslušných orgánov; vyzýva tieto orgány, aby čo najskôr po svojich ustanovujúcich schôdzach po nadchádzajúcich voľbách do Európskeho parlamentu zasadli s cieľom okamžite začať konanie v prípade, že takéto žiadosti dostanú; je naďalej pripravený zlepšovať fungovanie vnútorných etických pravidiel na najvyššej úrovni a jeho rámec v oblasti dohľadu a zodpovednosti, ako aj sankčných mechanizmov, ktoré možno použiť, ak sa zistí porušenie rámca integrity Európskeho parlamentu; žiada, aby sa odporúčaniam na reformu pravidiel Európskeho parlamentu v oblasti transparentnosti, integrity, zodpovednosti a boja proti korupcii, ktoré boli prijaté 13. júla 2023, úplnému vykonávaniu nových pravidiel transparentnosti a integrity prijatých v septembri 2023, ako aj monitorovaniu všetkých vnútorných kódexov správania a rozhodnutí schválených jeho Predsedníctvom, najmä pokiaľ ide o interakciu s tretími krajinami, venovala pozornosť na najvyššej úrovni;
12.	víta postúpenie prípadov dotknutých poslancov Európskeho parlamentu poradnému výboru pre správanie poslancov; zaväzuje sa plne presadzovať svoj platný vnútorný sankčný rámec a žiada, aby boli odhalení všetci poslanci Európskeho parlamentu alebo kandidáti v nadchádzajúcich voľbách do Európskeho parlamentu, ktorí prijímali peniaze od ruskej vlády alebo jej zástupcov alebo ktorých korumpovala; konštatuje, že tieto údajné skutočnosti pochádzajú z obdobia pred nedávnym prijatím reformy rámca integrity Európskeho parlamentu; domnieva sa, že samotné pravidlá by nezabránili údajnému odsúdeniahodnému správaniu poslancov Európskeho parlamentu ; je však naďalej pripravený ďalej hodnotiť a doladiť fungovanie a sankcionovanie rámca integrity Európskeho parlamentu, ktorý bol posilnený v dôsledku Katargate;
13.	víta výzvu na urýchlené stretnutie Eurojustu na žiadosť belgického predsedu vlády Alexandra De Croa; ďalej víta žiadosť o preskúmanie a v prípade potreby rozšírenie mandátu Európskeho úradu pre boj proti podvodom a Európskej prokuratúry, aby mohli takéto prípady stíhať; víta tiež dohodu, ktorú oznámilo belgické predsedníctvo, o zriadení dočasnej krízovej pracovnej skupiny na boj proti pokusom Ruska zasahovať do nadchádzajúcich volieb do Európskeho parlamentu a zdôrazňuje, že v súvislosti s nadchádzajúcimi voľbami do Európskeho parlamentu musia všetky vnútroštátne orgány a orgány EÚ zintenzívniť svoje úsilie v boji proti zahraničnému zasahovaniu s cieľom zabezpečiť úplnú integritu týchto dôležitých volieb; v tejto súvislosti zdôrazňuje, že rovnako dôležité sú vo všetkých demokratických procesoch aj sloboda slova, sloboda médií a dodržiavanie zákona a že nemôžu byť nevhodne obmedzované;
14.	opätovne odsudzuje predchádzajúce prípady politických partnerstiev medzi krajne pravicovými stranami v Európe a ruským vedením, ako napríklad bankový úver pre stranu Marine Le Penovej vo Francúzsku, dohodu o partnerstve medzi Rakúskou stranou FPÖ a Putinovou stranou Jednotné Rusko, ako aj početné stretnutia a kontakty medzi rôznymi zvolenými poslancami Európskeho parlamentu vrátane vedenia nemeckej strany AfD;
15.	vyjadruje znepokojenie nad prípadom rakúskej špionáže, v rámci ktorého je bývalý rakúsky spravodajský dôstojník Egisto Ott, ktorý má údajne úzke väzby na politika FPÖ Hansa-Jörga Jeneweina, obvinený zo špionáže pre Rusko a z nezákonného získavania osobných údajov z policajných databáz vrátane odovzdania údajov z mobilných telefónov bývalých vysokopostavených rakúskych úradníkov ruskej spravodajskej službe; 
16.	vyjadruje znepokojenie nad vierohodnými správami o náraste pokusov Ruska zasahovať do nadchádzajúcich volieb do bulharského národného parlamentu 9. júna 2024; vyjadruje hlboké znepokojenie nad existenciou a ruskou kontrolou siete dezinformačných agentov pôsobiacich na platformách sociálnych médií, v tradičných médiách, v rámci akademickej obce, mimovládnych organizácií a politických strán; je mimoriadne znepokojený množstvom nehnuteľností, ktoré že ruské orgány vlastnia v Bulharsku, vrátane nehnuteľností strategického významu, ktoré slúžia ako centrá ruského vplyvu a zasahovania do demokratických procesov v krajine;
17.	vyjadruje vážne znepokojenie nad viacerými politikami a pozíciami maďarskej vlády, ktorá pod vedením predsedu vlády Orbana pri mnohých kritických príležitostiach zaujala proruský, ako aj pročínsky postoj;
18.	odsudzuje účasť Ruska na dezinformačných kampaniach, ako aj údajné intenzívne kontakty a počet stretnutí agentov zodpovedných za zasahovanie Ruska s katalánskou separatistickou skupinou; navrhuje, aby Európske centrum excelentnosti pre boj proti hybridným hrozbám v Helsinkách vypracovalo štúdiu; vyzýva príslušné justičné orgány, aby účinne vyšetrili prepojenia poslancov Európskeho parlamentu údajne spojených s Kremľom a pokusy Ruska o destabilizáciu a zasahovanie v EÚ a jej členských štátoch; vyjadruje poľutovanie nad všetkými útokmi na sudcov, ktorí vyšetrujú akékoľvek zasahovanie;
19.	domnieva sa, že nedávne obvinenia by podľa jeho kódexu správania mohli predstavovať sankcionovateľné správanie a v prípade jeho potvrdenia si vyžadujú ráznu reakciu; vyzdvihuje význam okamžitého dôkladného vnútorného vyšetrovania s cieľom preskúmať všetky možné prípady zahraničného zasahovania zo strany Ruska a iných krajín v Európskom parlamente; zdôrazňuje, že tieto odhalenia sú súčasťou širšieho modelu zasahovania Ruska, ako sa zdôrazňuje v záverečných správach INGE a ING2;
20.	domnieva sa, že obvinenia dotknutých poslancov Európskeho parlamentu zdôrazňujú potrebu posilnenej bezpečnostnej kultúry v Európskom parlamente; opakuje preto svoju výzvu na úplné vykonávanie odporúčaní uvedených vo svojom uznesení z 13. júla 2023 o odporúčaniach na reformu pravidiel Európskeho parlamentu týkajúcich sa transparentnosti, integrity, zodpovednosti a boja proti korupcii vrátane povinnej bezpečnostnej odbornej prípravy pre poslancov Európskeho parlamentu a zamestnancov, primeranej bezpečnostnej previerky a posilnenej kontroly zamestnancov, najmä tých, ktorí sa zúčastňujú na schôdzach za zatvorenými dverami; zdôrazňuje, že mnohé národné parlamenty a medzinárodné organizácie majú v tejto oblasti legitímne a funkčné systémy, a žiada, aby sa posúdili odporúčané postupy;
21.	vyzýva Európsky parlament, aby poskytoval povinnú, efektívnu a pravidelnú odbornú prípravu v oblasti bezpečnosti, zasahovania, etických noriem, dodržiavania predpisov a bezúhonnosti pre všetkých poslancov Európskeho parlamentu a ich kancelárie a pre všetkých zamestnancov Európskeho parlamentu, aby si uvedomili, že sú potenciálnymi cieľmi zahraničných štátnych a neštátnych aktérov; vyzýva útvary Európskeho parlamentu, aby zaviedli účinné systémy monitorovania a sledovania s cieľom odhaliť zahraničné zasahovanie a zároveň rešpektovať slobodu mandátu poslancov Európskeho parlamentu ; 
22.	pripomína, že zahraničné zasahovanie je systémovou hrozbou, proti ktorej treba dôrazne bojovať; ďalej pripomína, že hoci Rusko zostáva hlavným pôvodom zahraničného zasahovania a dezinformácií v Európskej únii, takéto kampane uskutočnili aj iné krajiny; zdôrazňuje, že reakcia EÚ na tieto hrozby môže byť účinná len vtedy, ak je založená na prierezovom, holistickom a dlhodobom politickom prístupe, ktorý spolu vykonávajú EÚ a jej členské štáty; je naďalej odhodlaný pokračovať vo svojom úsilí a bojovať proti zahraničnému zasahovaniu v EÚ v nadchádzajúcich rokoch okrem iného aj prostredníctvom špecializovaného parlamentného orgánu; zdôrazňuje, že ostražitosť a ochrana pred zahraničným zasahovaním sú obzvlášť potrebné pred voľbami do Európskeho parlamentu v tomto roku;
23.	zdôrazňuje kľúčové právne predpisy o slobode médií a digitálnych právach, ktoré Európska únia prijala v posledných rokoch, ako je akt o slobode médií, akt o umelej inteligencii alebo akt o digitálnych službách; zdôrazňuje však, že sú potrebné ďalšie opatrenia na zastavenie šírenia škodlivých dezinformácií na internete a na ochranu práva európskych občanov na spoľahlivé správy;
24.	víta prijatie legislatívneho balíka o boji proti praniu špinavých peňazí a financovaniu terorizmu, ktorý zahŕňa nové pravidlá na úrovni EÚ zamerané na riešenie rizík prania špinavých peňazí súvisiacich s politicky exponovanými osobami;
25.	vyzýva ESVČ a Komisiu, aby do nadchádzajúceho 14. balíka sankcií pridali nové médiá s podporou Kremľa a iné vysielacie a mediálne organizácie a jednotlivcov zodpovedných za propagandu a dezinformačné kampane v EÚ;
26.	zdôrazňuje kľúčovú úlohu investigatívnej žurnalistiky pri odhaľovaní pokusov o zahraničné zasahovanie a tajné činnosti; opakuje svoju výzvu adresovanú inštitúciám EÚ a členským štátom, aby zabezpečili dostatočné a udržateľné financovanie investigatívnej žurnalistiky; dôrazne odsudzuje rozsiahlu dezinformačnú kampaň, ktorú v januári odhalilo nemecké ministerstvo zahraničných vecí a ktorú údajne zorganizovalo Rusko na platforme X (predtým Twitter) s úmyslom manipulovať verejnú mienku;
27.	dôrazne odsudzuje pokračujúce úsilie Ruska o zneužívanie a falšovanie historickej pamäte týkajúcej sa najtragickejších období Európy, ako je teror nacistického režimu, s cieľom ospravedlniť svoju súčasnú brutálnu, nezákonnú a neľudskú agresiu a svoju expanzívnu politiku, ako aj jeho pokusy o systematické šírenie falošných historických naratívov;
28.	trvá na tom, že treba urobiť viac pre ochranu európskeho informačného prostredia a práva občanov EÚ na prístup k spoľahlivým informáciám; pripomína, že ako sa uvádza v predchádzajúcich správach Európskeho parlamentu, treba zaviesť „zrkadlové doložky“, podľa ktorých by otvorenosť európskeho informačného priestoru tretím krajinám bola primeraná prístupu európskych médií do informačného priestoru v týchto krajinách; zdôrazňuje, že médiá pracujúce pre nepriateľské a autoritárske režimy by nemali mať prístup do priestorov Európskeho parlamentu; trvá na tom, že označovanie na platformách by malo ísť nad rámec identifikácie vysoko falošného obsahu (deepfake) a malo by sa zaviesť aj pozitívne označovanie pomocou nástrojov vytvorených mediálnym sektorom, ako je iniciatíva Journalism Trust; v tejto súvislosti vyjadruje všeobecnú podporu novej dohode o práve na informácie, ktorú navrhla organizácia Reportéri bez hraníc;
29.	domnieva sa, že je potrebné vyvinúť väčšie úsilie na riadnu ochranu európskej demokracie, a dôrazne vyzýva vnútroštátne orgány, aby v prípade Voice of Europe v plnej miere informovali občanov dotknutých členských štátov; 
30.	konštatuje, že konečným cieľom ruského zasahovania je oslabiť, rozdeliť a oslabiť EÚ a narušiť podporu Ukrajiny; zdôrazňuje, že hybridná taktika Ruskej federácie ani v najmenšom neprispieva k pokroku v politickom programe Ruska v rámci EÚ, ale naopak vytvára ďalší impulz pre neochvejnú podporu EÚ Ukrajine pri jej obrane proti nezákonnému okupantovi;
31.	zdôrazňuje, že útočná vojna Ruska proti Ukrajine odhalila rozsiahlu zahraničnú manipuláciu s informáciami v EÚ a jej bezprostredné susedstvo, konkrétne pre krajiny západného Balkánu a Východného partnerstva; vyzýva EÚ a jej susedné krajiny, aby zintenzívnili spoluprácu v oblasti kybernetickej bezpečnosti v boji proti dezinformáciám a hybridným hrozbám; 
32.	vyzýva Európsku úniu, aby bola ostražitá voči pokusom akejkoľvek tretej krajiny vrátane Ruska neprimerane ovplyvňovať jej demokratické procesy; varuje Ruskú federáciu, že už hybridné dezinformačné kampane, kybernetické útoky a operácie ovplyvňovania predstavujú závažné útoky proti európskej demokracii a akékoľvek fyzické kroky na európskej pôde by predstavovali dramatickú eskaláciu; vyzýva členské štáty, aby odkryli a vyšetrili pokusy Ruska o sabotáž kritickej infraštruktúry; zdôrazňuje potrebu posilniť záruky na ochranu volebnej infraštruktúry, ktoré sú obzvlášť zraniteľné voči fyzickým a kybernetickým útokom pred voľbami a počas nich; 
33.	pripomína, že aj v prípadoch, keď zákon obmedzuje zdroje politického financovania, ruskí aktéri našli spôsoby, ako ho obísť, a ponúkli podporu svojim spojencom; pripomína najmä dôkazy o úveroch od zahraničných bánk (ako napríklad v prípade francúzskej strany Národný front v roku 2016), kúpnych a obchodných zmlúv (ako napríklad informovali noviny Der Spiegel a Süddeutsche Zeitung 17. mája 2019 v súvislosti s rakúskou stranou FPÖ a informačný portál Buzzfeed a denník L’Espresso 10. júla 2019 v súvislosti s talianskou stranou Lega per Salvini Premier) a o sprostredkovaní finančných aktivít (ako uviedla britská tlač v súvislosti s kampaňou Leave.eu);
34.	odsudzuje skutočnosť, že kampane zahraničného zasahovania sú často namierené proti konkrétnym menšinám a zraniteľným skupinám, a poznamenáva, že zameranie na tieto menšiny slúži vyššiemu cieľu, ktorým je oslabenie príťažlivosti demokratických a rovnoprávnych spoločností;
35.	poveruje svoju predsedníčku, aby postúpila toto uznesenie Rade, Komisii a podpredsedovi Komisie/vysokému predstaviteľovi Únie pre zahraničné veci a bezpečnostnú politiku.

